 NA MWANGI MUIRURI ASUBUHI ya Oktoba 21, 2023, Bi Jane Wanjiru,70, alipatikana ameaga dunia baada ya kuteketezwa ndani ya nyumba yake, mita 100 nyuma ya kituo cha polisi cha Kirogo katika Kaunti ya Murang’a. Ripoti iliyowekwa wazi mnamo Oktoba 26, 2023, na mpasuaji wa maiti Dkt Kamotho Watenga, ilisema Wanjiru alipata asilimia 85 ya majeraha ya moto, alikuwa amenyongwa huku pia ikihofiwa alikuwa amebakwa. “Ni wazi  kwamba alifanyiwa unyama kwa sababu majeraha haya yanaonyesha wazi njama ilipangwa ya kumshambulia kabla ya kumuua kwa kumteketeza,” alisema Dkt Watenga. Mabaki yaliyoondolewa yalikuwa ya mwili ulioharibika kiasi kwamba haikubainika mara moja ikiwa kichwa kilikuwa sehemu ya mabaki hayo. Wapelelezi walisema wanashuku kwamba alikatwa kichwa kwa sababu meno hayakuwa ndani ya mabaki hayo. Dkt Watenga alisema vipimo vya DNA vitahitajika kubainisha ikiwa sehemu yoyote ya mwili wa marehemu ilikuwa inakosekana “na pia tumechukua sampuli za kupima kwa lengo la kujua ukweli ikiwa alibakwa kabla ya kuuawa”. Kisa hicho cha huzuni kimewaacha wakazi wa kijiji cha Kirogo katika eneobunge la Kiharu wakiwa na wasiwasi, majirani wakimtaja marehemu kwamba alikuwa mcha Mungu, mpenda amani, mkarimu, na mwenye bidii lakini aliyependa maisha ya ukimya. “Nimehuzunika sana. Mamangu aliuawa kinyama. Ni mimi tu aliyejaliwa na akanilea peke yake. Ninahuzunika sana kwamba alienda hivyo,” akasema Bw Anthony Horoho. Bw Horoho aliambia Taifa Leo kwamba habari za kifo cha mamake zilipasua moyo wake na “ombi langu ni kwamba Mwenyezi Mungu ambaye daima hutenda haki, atawapa polisi hekima ya kuwaanika wauaji wa mamangu”. Polisi wanaendelea kufanya kila wawezalo kutegua kitendawili hicho. Mkuu wa polisi Kahuro Bi Catherine Ringera, alisema wapelelezi kutoka Murang’a na Nairobi wanashirikiana kufanya kazi hiyo. “Uchunguzi unaendelea vyema. Angalau tunajua kwamba mwendazake aliuawa. Mbinu ambayo wahalifu walitumia ilikuwa moto uliowashwa kimakusudi na kuchochewa na viwako na tindi kali,” akasema Bi Ringera. Bi Ringera aliongeza kwamba “tunajaribu kila tuwezalo kuwatia mbaroni washukiwa na kutambua nia yao ilikuwa gani”. Alisema kwamba “kabla ya kifo chake, marehemu alikuwa ameonekana akitembea karibu na kituo cha kibiashara karibu saa tatu za usiku”. “Dakika zake za mwisho, alionekana akitembea kuelekea nyumbani kwake, takribani mita 300 kutoka kwa kituo cha kibiashara cha Karuri,” akasema Bi Ringera. Bi Ringera aliongeza kwamba kuna uwezekano mkubwa kwamba alikumbana na muuaji au wauaji wake kwa boma lake ambako aliishi peke yake. Ripoti ya mwanzo ya Idara ya Upelelezi wa Makosa ya Jinai (DCI) inasema “alipatikana akiwa ameaga dunia katika kimojawapo cha vyumba vinne vya nyumba yake”. Ripoti yake inaongeza kwamba “maafisa walithibitisha kwamba viwako na tindi kali vilitumika kumteketeza akiwa amelala kichalichali na kwamba moto ulianza kwa hali ambayo ingekuwa vigumu kwake kujiokoa “. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  